Acreditarea jurnaliştilor în parlamentele statelor membre UE
Parlamentul Croaţiei a solicitat, prin intermediul Centrului European pentru Cercetare şi Documentare, date referitoare la acreditarea jurnaliştilor în palamentele naţionale, pe baza unui set de întrebări:
1. Procedura acreditării jurnaliştilor în Parlament

a) Cine aprobă acreditarea jurnaliştilor în Parlament?
b) Această acreditare include accesul liber al jurnaliştilor în toate spaţiile clădirii Parlamentului sau există anumite restricţii?

c) Care este numărul jurnaliştilor şi cel al cameramanilor acreditaţi în mod permanent?

2. Ce durată are acreditarea?
BELGIA – SENAT
Solicitările pentru acreditări sunt soluţionate de către Departamentul pentru comunicare. De obicei, Parlamentul federal acreditează câte doi jurnalişti pentru fiecare societate mass-media.
Jurnaliştilor acreditaţi li se eliberează un ecuson necesar accesului în parcare şi în clădire, fără ca aceştia să mai fie obligaţi a prezenta documentele de identitate şi cardul de presă la intrare. Celelalte restricţii sunt aplicabile tuturor jurnaliştilor.

Jurnaliştii au acces în peristil, în galeria pentru presă, în sala rezervată presei, în hemiciclu şi în sălile de şedinţă ale comisiilor, atunci când acestea sunt publice.

Sala rezervată presei este dotată cu fax, telefon şi conexiune Internet, fiind accesibilă tuturor jurnaliştilor, nu numai celor acreditaţi.

În prezent, sunt acreditaţi 70 de jurnalişti, din 35 de societăţi mass-media – presă scrisă, televiziune, radio, agenţii de presă.

Acreditarea are durată nedeterminată, exceptând cazurile de schimbare din funcţie sau de pensionare a jurnalistului respectiv. În acest caz, va fi acreditat un alt jurnalist aparţinând aceleiaşi societăţi mass-media.

CIPRU – CAMERA REPREZENTANŢILOR
Reporterii acreditaţi au acces în sala de plen a Camerei Reprezentanţilor în loja rezervată presei, care se află în partea dreaptă a locurilor membrilor Parlamentului, de unde pot urmări desfăşurarea şedinţelor. Cameramanii şi fotoreporterii pot folosi spaţiul dintre locurile parlamentarilor şi loja presei.

Jurnaliştii pot fi prezenţi la dezbaterile în comisii numai pe baza deciziei preşedintelui de comisie şi în funcţie de natura problemelor dezbătute.

Jurnaliştii acreditaţi au acces în cafeneaua-restaurant, în biblioteca Parlamentului, în arhivă; există un spaţiu de parcare rezervat presei în zona din faţa clădirii Parlamentului.

În prezent sunt 15 jurnalişti acreditaţi în Camera Reprezentanţilor.

Acreditarea are durată nedeterminată.

DANEMARCA

Acreditarea nu este, de regulă, necesară. Toţi jurnaliştii care posedă cardul de presă au acces în clădirea Parlamentului. Jurnaliştii care intră aproape zilnic în clădirea Parlamentului pot solicita acces privilegiat. Acesta se obţine prin decizia Preşedintelui Folketig-ului.
Jurnaliştii, inclusiv cei cu acces privilegiat, nu au liber acces în toate sălile clădirii Parlamentului. 

În prezent, aproximativ 180 de jurnalişti au acces privilegiat în clădirea Folketing-ului, numărul maxim fiind de 200.

Jurnaliştii cu acces privilegiat au obligaţia să-şi reînnoiască permisul anual.
ESTONIA

Departamentul pentru presă şi informaţii al Parlamentului eston ţine evidenţa jurnaliştilor care au acces în clădire.
Toţi reprezentanţii mass-media au acces liber în clădirea Parlamentului. În sala de şedinţe, parterul este rezervat exclusiv membrilor Parlamentului, iar la balcon au acces reprezentanţii mass-media pentru a urmări desfăşurarea şedinţelor. Jurnaliştii pot circula liber în clădirea Parlamentului şi sunt obligaţi să respecte Regulamentul de desfăşurare a şedinţelor parlamentare.
Nu există limitări privind numărul de jurnalişti şi cameramani acreditaţi. În prezent, au acces aproximativ 200 de persoane.

Durata acreditării este de un an.

FRANŢA – ADUNAREA NAŢIONALĂ
Acreditarea pentru o zi este eliberată de Serviciul de presă, sub forma unui card de presă, pentru accesul într-un anumit spaţiu. Acreditarea pentru un an este eliberată organelor de presă de către o comisie formată din reprezentanţi ai Biroului Adunării Naţionale şi reprezentanţi ai organizaţiilor jurnaliştilor profesionişti, în mod special Asociaţia jurnaliştilor parlamentari. Organele de presă astfel  acreditate îşi desemnează jurnaliştii cărora serviciul de presă le va elibera un card de acces în clădire.

Acreditarea permite numai accesul în locurile rezervate presei (spaţii din jurul sălii de şedinţe, sala rezervată presei, sălile unde sunt organizate reuniuni cu accesul presei), precum şi în spaţiile în care jurnaliştii sunt invitaţi în mod special de deputaţi (birourile deputaţilor, săli de şedinţe etc.).
În anul 2007 au fost acreditaţi permanent: 353 de jurnalişti şi 64 de fotografi, reprezentând 7 agenţii de presă, 72 de organe de presă franceze (5 agenţii foto, 17 periodice, 28 cotidiane, 13 posturi radio, 8 posturi de televiziune) şi 10 organe de presă străine. Membrii echipelor de filmare ale televiziunilor, respectiv cameramanii, care nu au calitatea de jurnalişti, nu pot obţine acreditare permanentă.

Acreditarea organelor de presă are durată nedeterminată; cardurile de acces eliberate personal jurnaliştilor aparţinând unui organ de presă acreditat au valabilitate un an.
GERMANIA – BUNDESRAT

Bundesrat-ul eliberează acreditări pentru o zi, pe baza deciziei Biroului de presă. Bundesratul recunoaşte şi acreditările aprobate de Bundestag şi Biroul de presă federal. Acreditarea pentru o zi se eliberează jurnaliştilor aparţinând unui organ de presă care, la rândul său, este acreditat în urma unor verificări de securitate. Acreditarea anuală se obţine în aceleaşi condiţii. Acreditarea pentru întreaga legislatură poate fi obţinută de jurnaliştii care, în mod regulat, informează asupra politicii federale, în următoarele condiţii:
· să publice 24 de articole în cotidiane sau 3 articole în periodice sau 10 publicări foto, 9 emisiuni la radio sau 6 emisiuni la televiziune pe parcursul a trei luni de zile, sau

· să fie membru al Conferinţei de presă federale (asociaţie a jurnaliştilor care transmit şi informează, în mod regulat, asupra politicii federale).

Nu există îngrădiri privind accesul jurnaliştilor în clădire. Cu toate acestea, în Regulamentul intern se prevede că accesul în clădire poate fi limitat, ca timp şi/sau spaţiu, atunci când există o motivaţie legitimă şi/sau în situaţii speciale. Cu excepţia fotografilor, jurnaliştii nu au acces la nivelul inferior al sălii de şedinţe în plen, în timpul desfăşurării acestora, accesul fiindu-le permis doar la balcon. 
Acreditările sunt eliberate pentru o zi, pentru un an sau pentru întreaga durată a legislaturii.

GERMANIA – BUNDESTAG
Pentru obţinerea acreditării, jurnaliştii trebuie să prezinte, personal, Biroului de presă al Bundestag-ului cardul de presă  şi paşaportul. Decizia aparţine Biroului de presă care are obligaţia de a efecuta şi verificările de securitate (cazier, apartenenţa la organizaţii cu caracter terorist etc.). De obicei, procedura este una rapidă, iar jurnaliştii primesc acreditarea într-un timp foarte scurt.

Accesul în clădire şi la şedinţele Bundestag-ului este neîngrădit, cu excepţia  şedinţelor comisiilor sau şedinţelor grupurilor politice, atunci când membrii acestora decid astfel.
În prezent, în Parlamentul german sunt acreditaţi 2300 jurnalişti.

Durata acreditării este de un an.

GRECIA

Acreditarea jurnaliştilor este aprobată de către Departamentul pentru comunicare.

Cei 70 de jurnalişti acreditaţi în prezent au acces liber în toată clădirea Parlamentului.

Acreditarea are durată nedeterminată, atâta vreme cât jurnalistul respectiv transmite cronici parlamentare, ştiri sau prezintă alte evenimente din activitatea Parlamentului.

ITALIA – CAMERA DEPUTAŢILOR
Acreditarea permanentă este garantată jurnaliştilor prin recunoaşterea de către Asociaţia presei parlamentare, în baza îndeplinirii criteriilor statutare.
Jurnaliştii membri ai acestei asociaţii beneficiază de o legitimaţie specială care le permite accesul liber în zonele special rezervate din clădirea Camerei (galeria presei, holurile din faţa sălilor de şedinţă ale Camerei şi ale comisiilor, restaurant, ghişee bancare, poştă etc.). Asociaţia presei parlamentare are rezervată, în Palatul Montecitorio, o sală specială dotată cu faxuri, computere, telefoane, televiziune cu circuit închis etc., unde au acces cele mai mari agenţii de presă, cotidiane şi reţele de televiziune.

Numărul jurnaliştilor acreditaţi permanent este, în prezent, de 440.

Pentru a obţine acreditarea pentru un singur eveniment, jurnaliştii, forografii şi cameramanii trebuie:
· să facă dovada că sunt reprezentanţi ai unui organ de presă;

· conducerea organului de presă respectiv să înainteze solicitarea pentru acreditare, prin fax.

Solicitarea aprobată de Biroul de presă va fi înaintată spre aprobare şi Serviciului de Securitate al Camerei.

Accesul în clădire se limitează doar la spaţiile în care se desfăşoară evenimentul respectiv sau la locaţia de unde se transmite prin televiziunea cu circuit închis.

Acreditarea durează tot atât cât şi evenimentul respectiv.

ITALIA – SENAT

Acreditarea jurnaliştilor pentru Senat se aprobă de către Asociaţia presei parlamentare, în baza anumitor criterii prevăzute în statutul acesteia. 
Asociaţia presei parlamentare este un organism autonom care reglementează accesul în clădirea Parlamentului a reprezentanţilor profesionişti ai mass-media, specializaţi în informarea politică şi parlamentară.

Jurnaliştii membri ai acestei asociaţii beneficiază de o legitimaţie specială care le permite accesul în zonele rezervate presei (sala presei, galeria presei din sala de şedinţe, restaurant, ghişeee bancare, poştă etc.).
În prezent sunt acreditaţi aproximativ 440 jurnalişti.

Acreditarea poate fi permanentă sau temporară. 
Acreditările temporare pentru jurnalişti şi cameramani pot fi obţinute pentru un anumit eveniment sau pentru o perioadă determinată de timp, la solicitarea conducerii organului de presă sau agenţiei de care aparţine persoana respectivă.

LETONIA

Acreditările jurnaliştilor sunt aprobate de către Serviciul de presă al Parlamentului leton.

Acreditarea include accesul liber în toată clădirea Parlamentului.

În prezent sunt acreditaţi permanent 253 de jurnalişti.

Durata acreditării este un an.

LITUANIA
Acreditarea jurnaliştilor se face pe baza Regulamentului de Acreditare a Organelor Publice de Presă, în cadrul Biroului de presă al Parlamentului lituanian, cu aprobarea Biroului permanent. Decizia de acreditare aparţine directorului Departamentului pentru relaţii publice din cadrul Parlamentului.
Accesul jurnaliştilor în clădire este neîngrădit, cu excepţia nivelului inferior al sălii de şedinţe în plen. Jurnaliştii pot urmări şedinţele doar de la galeria rezervată presei.

În prezent sunt acreditaţi permanent 158 de jurnalişti, dintre care 20 cameramani.

Durata acreditării este de 12 luni, începând cu 1 ianuarie.

LUXEMBOURG – CAMERA DEPUTAŢILOR
Nu există nicio procedură de acreditare a jurnaliştilor; aceştia au liber acces la şedinţele publice în plen şi ale comisiilor parlamentare.

OLANDA – CAMERA REPREZENTANŢILOR
Acreditările sunt aprobate de conducerea Biroului pentru relaţii publice şi de Serviciul de securitate.

Jurnaliştii acreditaţi au liber acces în clădire, cu excepţia spaţiilor rezervate Guvernului şi camerelor de relaxare pentru parlamentari.
Numărul jurnaliştilor acreditaţi este de 341, iar cel al cameramanilor 37.

Durata acreditării este de doi ani.

POLONIA – CAMERA REPREZENTANŢILOR
Acreditările permenente ale jurnaliştilor sunt aprobate de Biroul de presă al Cancelariei Sejm-ului. 

Există trei feluri de legitimaţii de acces: pentru mai multe intrări, pentru o singură intrare şi pentru un an întreg. În general, legitimaţiile de acces permit libera circulaţie a jurnaliştilor în întreaga clădire, cu excepţia sălii de şedinţe şi holurilor din faţa sălilor de şedinţe.

În prezent, sunt acreditaţi 164 de jurnalişti, cu legitimaţie pentru mai multe intrări, 861 cu acreditare pentru un an şi 135 de acreditări pentru servicii tehnice, inclusiv cameramani, pentru un an.
POLONIA – SENAT

Acreditările permenente ale jurnaliştilor sunt aprobate de Biroul de presă al Cancelariei Sejm-ului. 
Acreditarea pentru un anumit eveniment este aprobată de Serviciul pentru presă al Senatului.

Jurnaliştii au liber acces în clădirea Senatului, cu excepţia sălii de şedinţe în plen unde accesul este permis doar la galeria rezervată presei.

Durata acreditării este de un an.

PORTUGALIA – ADUNAREA REPUBLICII
Acreditarea se obţine cu aprobarea Secretarului General al Adunării, la începutul fiecărei sesiuni legislative.
Jurnaliştii acreditaţi au au acces în întreaga clădire şi în spaţiul rezervat presei din cadrul sălii de şedinţe în plen. Accesul în zone private, fără autorizaţie, nu este permis.

Jurnaliştii acreditaţi, cameramanii şi operatorii de sunet au acces în galeria rezervată presei, în sala presei, în hol, la cafeneaua parlamentarilor şi pe coridoarele de acces către aceste spaţii, în spaţiile de montare a filmărilor şi în camerele adiacente, în sălile de ceremonii, şedinţe ori întâlniri deschise presei, în sala Senatului, în holul central, în holul cabinetului Preşedintelui, precum şi în sălile comisiilor parlamentare.

În afară de aceasta, pot circula pe traseele destinate Preşedintelui Adunării Republicii, parlamentarilor, ministrului pentru relaţia cu Parlamentul şi secretarului general, pe baza autorizării prealabile.

În prezent sunt 41 de jurnalişti şi un cameraman acreditaţi în Parlament.

Acreditarea se eliberează pentru fiecare sesiune legislativă.

SLOVACIA – CONSILIUL NAŢIONAL
Reprezentanţii mass-media au acces în clădirea Consiliului Naţional pe baza:

· acreditării permanente, eliberate de Departamentul pentru relaţia cu mass-media şi publicul, pentru o durată egală cu durata mandatului parlamentar;

· acreditării temporare, pentru una sau mai multe zile, care se obţine prin completarea unui formular la intrarea în clădire pentru eliberarea cardului de acces.
SLOVENIA – ADUNAREA NAŢIONALĂ
Acreditarea este aprobată de secretarul general, la propunerea Biroului pentru relaţii publice, pe baza solicitării înaintată de conducerea organului de presă, respectiv de jurnalistul independent.
Jurnaliştii acreditaţi au liber acces în anumite părţi ale clădirii, cum ar fi sala de şedinţe în plen, sălile de şedinţe ale comisiilor parlamentare şi spaţiile în care se ţin conferinţele de presă. Accesul în birourile deputaţilor sau ale staff-ului Camerei este permis numai cu acordul persoanelor respective. De asemenea, jurnaliştii au acces în restaurant. În interiorul clădirii, jurnaliştii sunt obligaţi să poarte la vedere ecusonul de identificare, cu inscripţia „Press”.
În prezent, sunt acreditataţi 491 de jurnalişti şi 452 cameramani.
Acreditarea este valabilă doi ani. 
Biroul pentru relaţii cu publicul a pregătit noua procedură de acreditare în toamna anului 2008.

SPANIA – CONGRESUL DEPUTAŢILOR
Acreditările sunt aprobate  de către Directorul Departamentului pentru comunicări.
Jurnaliştii acreditaţi au liber acces în toată clădirea Parlamentului. Există, totuşi, câteva spaţii în care nu au acces şi nici nu pot filma fără autorizaţie: restaurantul, spaţiile de relaxare, birourile funcţionarilor publici.
În prezent, sunt acreditaţi aproximativ 3000 de jurnalişti şi 975 cameramani.

În general, acreditările se eliberează organului de presă, nu jurnalistului personal, pentru întreaga durată a legislaturii. Jurnalistului, personal, i se poate elibera acreditare pentru o zi, pentru o săptămână, o lună sau pentru o sesiune legislativă.

SUEDIA
Acreditările sunt eliberate de Departamentul pentru informaţii. Refuzul acreditării aparţine Secretarului general al Riksdag-ului.

Solicitarea pentru acreditare se trimite Administraţiei Parlamentului însoţită de documentele specifice, iar decizia se ia, de obicei, imediat.

Acreditarea poate fi obţinută de persoane care au activitate jurnalistică, de persoane care însoţesc jurnaliştii, tehnicieni, echipa tehnică. Tuturor li se eliberează ecusoane de acces.

Acreditarea poate fi refuzată unei persoane căreia, în trecut, i s-a retras acreditarea sau pentru alte motive legitime.

Acreditarea permite accesul liber în clădire. Dacă Administraţia nu decide altfel, jurnaliştii au acces în clădire pe durata programului de lucru al parlamentarilor, sau pe durata şedinţelor parlamentare, şedinţeor comisiilor, conferinţelor de presă sau întîlnirilor grupurilor parlamentare. Reporterii politici acreditaţi permanent au acces neîngrădit (ca timp) în clădirea Parlamentului. Accesul nu este permis în birourile personale, în holul cabinetului Preşedintelui, în Cabinet, în sălile de şedinţe ale comisiilor. În cazul grupurilor parlamentare, decizia privind accesul jurnaliştilor este luată de liderii acestor grupuri.
La data de 8 mai 2008 erau acreditate 1384 persoane (jurnalişti, cameramani, tehnicieni etc.).

Acreditarea are o durată de doi ani, dar poate fi extinsă, la cerere. Dacă un jurnalist se retrage înainte de încheierea duratei acreditării, aceasta îi este retrasă. Înlocuitorul va urma aceeaşi procedură pentru obţinerea acreditării.

Acreditarea poate fi retrasă jurnalistului, dacă acesta nu mai întruneşte condiţiile prevăzute în Regulament.

REGATUL UNIT AL MARII BRITANII ŞI IRLANDEI DE NORD
Sistemul de acreditare în Parlamentul britanic  are în vedere societăţile mass-media, nu jurnalistul individual. Fiecărei societăţi media îi este alocat un anumit număr de locuri de către Serviciul de ordine şi pază, serviciu care, în colaborare cu Comisia administrativă, atunci când este cazul, ia decizia finală. Societăţile media nominalizează jurnaliştii, iar aceştia, ulterior, vor solicita permis de acces.
Numărul de locuri alocat fiecărei societăţi media depinde de mai mulţi factori, precum tirajul unui ziar, natura acestuia etc. Acreditarea este acordată bona fide ziarelor, agenţiilor de presă (Reuters, Asociaţia de Presă etc.), posturilor britanice de televiziune cu largă acoperire. Publicaţiile speciale sau străine nu sunt acreditate, dar uneori jurnaliştii aparţinând acestor societăţi au acces la anumite evenimente, dacă spaţiul permite. Jurnaliştii străini au acces în calitate de membri ai Asociaţiei Presei Străine, care are alocat un anumit număr. Jurnaliştii vor înainta o cerere pentru eliberarea permisului de acces.
Nu există o durată determinată a acreditării; numai permisele individuale de acces sunt eliberate, de obicei, pentru o perioadă de trei ani şi pot fi reînnoite.

Există 330 de jurnalişti acreditaţi permanent. Jurnaliştii cu permis au acces în Parlament 24 de ore pe zi, întreaga săptămână, în anumite zone ca galeria presei, birourile pentru presă şi spaţiile de relaxare puse la dispoziţie; 120 de jurnalişti sunt consideraţi jurnalişti „de holuri” şi au acces, cu aprobarea serviciului de ordine şi pază, în holul sălii de şedinţe, în scopul luării de interviuri. Nu demult, aceşti jurnalişti aveau acces, în scopul prezentării de scurte transmisiuni, numai în faţa cabinetului Prim-ministrului sau al altor miniştri; în ultimii ani, accesul a fost extins.
Interviurile şi reportajele pot fi realizate numai în anumite spaţii şi intervale de timp. Deoarece există anumite reguli privind realizarea fotografiilor, nu există acreditări speciale pentru fotografi; pentru aceştia sunt eliberate permise temporare sau permise de vizitator. Anumiţi jurnalişti cu permis de acces pot face uneori fotografii.

